اینگیلتره کراللیق عائله‌سیندن آیریلاراق آمریکایا یئرلشن ساسکس دوکو پرنس هرینین قالماقاللی «Spare» آدلی کیتابی ساتیشا چیخدی.
اینگیلتره‌نین باشکندی لندن‌ده بعضی کیتابچیلار پرنس هرینین کیتابی ساتیشا چیخدیقدان سونرا طلبی قارشیلاماق  اوچون گئجه یاریسی آچیلدی.
کیتابی ایلک آلانلاردان اولماق ایسته‌یه‌نلر باشکند لندنده ویکتوریا دوراغینداکی کیتاب ماغازاسین‌دا سیرایا گیردی.
اینگیلتره‌ده‌کی کیتاب ماغازالاری زینجیری "واتراستونز"، پرنس هرینین کیتابینین ۱۰ ایلدیر ان چوخ اؤن سیفاریش آلان کیتابلاردان بیری اولدوغونو بیلدیردی.
اینگیلیزجه‌دن باشقا ۱۵ دیلده داها یاییملانان کیتابا بوتون دونیادا بؤیوک طلب وار.
پرنس هرینین ماراقلا گؤزله‌نیلن خاطره کیتابی ۱۰ ژانویه‌ده‌کی یاییم تاریخین‌دن اؤنجه ایسپانیادا یانلیشلیقلا ساتیشا چیخاریلدیقدان سونرا کیتابیدان بعضی بؤلوملر مطبوعاتدا یئر آلدی.
ایلک اولاراق اینگیلتره‌نین «گاردین» قزئتی کیتابین بعضی بؤلوملرینی پایلاشمیشدی.
کیتابیندا قارداشی پرنس ویلیامی، اؤزونه فیزیکی سالدیری ائتمکله سوچلایان هری، کرالیچه ۲-جی الیزابتین اؤلومونو یایین قورولوشو بی‌بی‌سی‌دن اؤیرندیگینی یازمیش، حیات یولداشی مگان مارکل ایله تانیشمادان اؤنجه باغناز/متعصب اولدوغونو بیلدیرمیشدی.
پرنس هری، کیتابینین بیر بؤلومونده افغانیستان‌دا ۲۵ نفری اؤلدوردوگونو و بوندان اوتانمادیغینی یازمیشدی.
اؤزللیکله، پرنس هرینین افغانیستانلا باغلی آچیقلامالاری هم اؤز اؤلکه‌سی اینگیلتره‌ده فرقلی کسیملر طرفیندن هم ده افغانیستان‌دا طالباندان بؤیوک تپکی آلمیشدی.
